Ստեփանակերտում մտավորականության շատ ներկայացուցիչներ մեզ հետ ցավով էին խոսում այն մասին, որ իրենք չեն ուզենա տեսնել մի թատրոնի փլուզում, որն անգամ ադրբեջանական բռնությունների պայմաններում պահպանել է մեր լեզուն, դարձել իսկական դպրոց շատերի համար: Թատրոնի գեղարվեստական ղեկավար Մարատ Դավթյանն էլ ցավով նշեց, որ հոբելյանական միջոցառումներ չեն նախատեսվում... Հայաստանի ազգային թատերական ստեղծագործական միավորումն ու Հայաստանի թատերական գործիչների միությունը մեկ տարի առաջ պատրաստակամություն հայտնեցին մշակելու հոբելյանական միջոցառումների ծրագիր, աջակցելու թատրոնի պատմությանը նվիրված գրքի ստեղծմանը, սակայն Ղարաբաղից որևէ նախաձեռնություն մինչև օրս չի եղել: Իսկ շենքի հիմնանորոգման հետ կապված խնդիրներն այստեղ պայմանավորում են ֆինանսական միջոցների բացակայությամբ: